La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 18 d'abril que són les que van del número 123/2018 a 129/2018, ambdós inclosos.
Es comenten així mateix, una darrera reclamació que ha estat presentada i una altra que ha estat tramesa per derivació del Consell de Transparència i Bon Govern estatal, que estan pendents de registre.
S'informa de la interposició de dos nous recursos contenciosos administratius presentats respecte dues Resolucions de la Comissió.
El primer d'ells, 95/2018, interposat per l'Ajuntament de Lleida contra l'Acord 112/2017/PS, de 15 de febrer relatiu al compliment de la Resolució 112/2017, de 20 d'abril de la Comissió i el segon, amb el número 100/2018, interposat per l'Ajuntament de Girona en relació amb la Resolució 51/2018, de 23 de març, per la qual s'estimava la Reclamació 33/2018.
La interposició del recurs contenciós administratiu per part de l'Ajuntament de Girona no impedeix l'execució de la Resolució 51/2018, de 23 de març, tenint en compte que ha estat inadmesa la petició de les mesures cautelaríssimes sol·licitades per l'administració i per tant, es requerirà la seva immediata execució.
D'altra banda, s'ha rebut una petició de reunió amb representants de la GAIP per part de l'Ajuntament de Sant Joan Despí en relació amb l'execució de la Resolució 205/2017, de 21 de juny que es preveu poder concretar properament.
S'informa també de la resposta proposada a l'escrit que va adreçar a la Comissió la defensora de la Ciutadania de l'Ajuntament d'Amposta, relatiu a unes controvèrsies que no corresponen a l'àmbit d'actuació de la Comissió, així com de la reunió que ha tingut lloc amb una representació de l'Ajuntament de l'Aldea, per comentar la gestió de les sol·licituds d'accés a informació pública.
Aprovació actes de sessions anteriors
Es dona per llegida l'acta de la sessió de 23 de març de 2018, que restava pendent d'aprovació, corresponent a la desena sessió de l'any 2018.
Proposta de resolució d'estimació de la Reclamació 6/2018
El senyor Josep Mir, ponent de la Proposta de resolució relativa a la Reclamació 6/2018 plantejada contra l'Ajuntament de Tarragona, exposa els aspectes més rellevants de la tramitació de la reclamació i de la fonamentació de l'estimació d'aquesta reclamació, sobre informació dels viatges de l'alcalde a càrrec de l'Ajuntament.
La senyora Elisabet Samarra formula una esmena, que serà introduïda pel ponent al text definitiu de la resolució.
Proposta de resolució d'estimació de la Reclamació 14/2018
El senyor Josep Mir, ponent de la Proposta de resolució relativa a la Reclamació 14/2018, plantejada contra l'Ajuntament de Moià i relativa a l'accés als informes de Recursos Humans i de Secretaria i Intervenció sobre la modificació del catàleg de llocs de treball, exposa els elements principals que presenta aquest expedient, que conclou amb l'estimació del dret d'accés als informes sol·licitats, si existeixen, o bé amb una manifestació expressa de l'Ajuntament que indiqui que no existeixen, si és aquest el cas.
Proposta de resolució d'estimació de la Reclamació 21/2018
La senyora Elisabet Samarra, ponent de la Proposta de resolució relativa a la Reclamació 21/2018 plantejada contra el Departament de Territori i Sostenibilitat sobre informació relativa als establiments d'hostaleria en parcs naturals, exposa les principals modificacions introduïdes en la Proposta que ja va ser objecte de debat al Ple de la setmana anterior.
El senyor Josep Mir proposa unes modificacions, que seran introduïdes en el text definitiu.
Proposta de resolució d'inadmissió de les Reclamacions 37/2018 i 46/2018 (acumulades)
La senyora Elisabet Samarra, ponent de la Proposta de resolució relativa a les Reclamacions 37/2018 i 46/2018, plantejades contra la Direcció General de Funció Pública, exposa que les reclamacions que no poden ser admeses, per extemporànies, en haver estat presentades un cop exhaurit el termini d'un mes fixat a l'article 42.1 LTAIPBG per a fer-ho.
Proposta de resolució d'estimació de la Reclamació 55/2018
La senyora Elisabet Samarra, ponent de la Proposta de resolució relativa a la Reclamació 55/2018 plantejada contra la Fundació Parc Científic de Barcelona de la Universitat de Barcelona i relativa a l'accés a l'acta de la darrera reunió del Patronat.
El senyor Josep Mir proposa unes esmenes al text, que seran introduïdes per la ponent al text definitiu.
Es proposa la notificació de la Resolució tant a la Fundació Parc Científic com a la Universitat de Barcelona, a fi que es pugui agilitzar el compliment de la Resolució acordada.
Proposta de resolució de desestimació de la Reclamació 60/2018
El senyor Josep Mir, ponent de la proposta de resolució relativa a la Reclamació 60/2018 plantejada contra els Serveis Territorials del Baix Llobregat del Departament d'Ensenyament, relativa a l'accés a informació sobre el percentatge d'alumnes d'unes escoles del Baix Llobregat que utilitzen el servei de menjador, exposa els elements que duen a la desestimació de la reclamació, atès que la informació sol·licitada correspon a una activitat privada d'escoles concertades.
La senyora Elisabet Samarra formula unes esmenes al text, que seran introduïdes pel ponent al text definitiu.
Proposta de resolució d'estimació de la Reclamació 83/2018
El senyor Josep Mir, ponent de la proposta de resolució relativa a la Reclamació 83/2018, plantejada contra la Secretaria d'Administració i Funció Pública del Departament de Governació, Administracions Públiques i Habitatge de la Generalitat de Catalunya, relativa a la informació d'alts càrrecs i directius de la Generalitat i del seu sector públic que cobren o han cobrat més que els membres de Govern, formulada per un periodista.
Es debaten diferents elements que planteja la Proposta i es formulen algunes consideracions, que duen a la introducció d'esmenes al text definitiu de la resolució.
Proposta de resolució de finalització de la Reclamació 88/2018 per pèrdua d'objecte
El senyor Josep Mir, ponent de la proposta de resolució relativa a la Reclamació 88/2018 plantejada contra l'Ajuntament de l'Aldea, en què la informació reclamada són comptes d'empreses gestores de serveis municipals d'abastiment d'aigua i que finalitza per pèrdua sobrevinguda de l'objecte de la reclamació, atès que s'ha lliurat durant la tramitació de la reclamació davant la Comissió i així ho ha confirmat la persona reclamant.
S'informa que la presidenta i la secretària tècnica de la Comissió han dut a terme la fase d'entrevistes dels candidats seleccionats a la convocatòria per una plaça de tècnic de gestió de reforç a la Comissió, convocatòria EXI012/2018, i que properament es farà la seva valoració.